Afkaak-Crusader oor Stormers-gevaarvat gemaan | Maroela Media
Richie Ma'unga – gewaarsku. (Foto: Twitter)
Asof 'n af kakebeen nie erg genoeg is nie, het die All Black-losskakel Richie Mo'unga hom 'n waarskuwing op die hals gehaal ná die Crusaders se Superrugby-kragmeting Saterdag teen die Stormers in Christchurch, Nieu-Seeland.
Sanzaar het Sondag in 'n verklaring wat in Sydney, Australië, uitgereik is, aangekondig dat die uitwysingskommissaris Mo'unga gewaarsku het oor 'n gevaarlike duikslag na aanleiding van 'n voorval kort voor rustyd.
Kragtens die reeksreëls kan die kommissaris só 'n waarskuwing uitreik as hy meen 'n oortreding het nie 'n rooikaart regverdig nie.
Mo'unga, wat goed op pad is (was) om hom as die All Blacks se tweedekeuse-losskakel ná Beauden Barrett te vestig, het kort voor die einde van die wedstryd sy kakebeen gebreek toe dit met die Stormers se Springbok-stut Steven Kitshoff se kop kennis gemaak het.
Dit het 'n operasie genoodsaak en hy sal na verwagting minstens twee maande op die kantlyn deurbring.